अदालगुरि जिलानि बेंखनाव थानाय भेरगावनि डिमाकुछिआव दिनै  दुलाराय बर’ फरायसा आफाद आरो दुलाराय सावथाल फरायसा आफादजों मोनसे गोनां सावराय मेल जायो ৷ दिमाकुछिनि ट्रिनिटि सावराय नब्लांआव दुलाराय सावथाल फरायसा आफादनि मिरुआरि लेङाय आफादगिरि बिमल हेम्रमनि आफाद सामलायनाय गेवलां   सावराय मेलाव दुलाराय बर’ फरायसा आफादनि आफादगिरि दिपेन बर’आ थांनाय समफोराव जालांनाय आदिबासि-बर’ जाथायफोरखौ बावगार लांनानै गोदान मिजिंगजों आवगाय बोना मुलुगाव जौगा हारि दाफुंनायाव हेफाजाब होनो सावथाल हारिनि राइजो-राजाफोरखौ गुवारै खावलायो आरो माहारिआरि जेंना-जेंसिफोरखौ राजखान्थिनि गेजेरजों जयै सावरायलायनानै सुस्रांनो हायो होन्नानै बुंथियो ৷ बेरा फारसेथिं बागसा आरो अदालगुरि जिलानि गोबां सावथाल हारिनि रायजो-राजाफोरा  बाहागो लानाय गेवलां मेलाव इउपिपिएलनि आफादगिरि प्रमद बर’आबो बाहागो लायो ৷ बे गेवलां सावराय मेलाव बाहागो लाना बिथाङा  बुंथियोदि,थांनाय गोलाव समाव हाग्रामा महिलारीनि दैदेन्नाय बिपिएफ राजखान्थि दोलोआ बिटिआर ओनसोलाव थानाय हारि-माहारिफोरनि समाजारि जेंनाफोरखौ सुस्रांना होआलासिनो बयखौबो सोबख’नानै बर’-अनाबर’ जेंनाखौ सोमजि होबोबाय ৷ बिटिसि ओनसोलाव बयनिख्रुइबो देरसिन जेंनाआनो जाबाय हानि मोन्थाय ৷ बे हानि मोनथायखौ दुलाराय  भारतनि आदिबासिफोरखौ लाना सावरायनानै मोनथायखौ होनो नाजागोन होननानै  बुङो ৷थामजौनिबो बांसिन आदिबासि सावथाल राइजो-राजाफोरआ बाहागो लानाय गेवलां मेलाव बिथाङा बुंबाओदि,बिटिसि जानायनि सिगांबो आदिबासिफोरनिआव हानि मोनथाया दंमोन ৷ नाथाय,बे हानि मोनथायखौ होनो थाखाय सोरखारनि मावख’गिरिफोरा जेबो खामानि मावाखै  ৷ जाहोनाव हानि बिगोमायानो हानि मोनथायखौ मोनैआ दुखुनांथाव जानानै थाबाय ৷ बेराफारसेथिं रामदेबआ हा मोनो नाथाय बे हायावनो थानाय बिगोमाआ हानि पाट्टा मोनाखै, बे  सान्नो गोनां बाथ्रा ৷  बे जाबाय राजखान्थि गोहोखौ गोरोन्थियै बाहायनाय ৷ बेनि थाखाय इउपिपिएल दोलोआ गासैबो  गाव-गावनि मोनथायखौ लानानै माबोरै  थांना थानो हायो बेनि फारसे  फैबाय थानाय समाव खामानि मावगोन होननानै  नुजाथिनाय राइजो-राजाफोरनि सिगाङाव फोरमायो ৷ दिनैनि बे गेवलां सावराय मेलाव सावथाल फरायसा आफादनि गाहाइ नेहाथारि रेमन्द सुरेन ,अदालगुरि जिला सावथाल फरायसा आफादनि आफादगिरि सुनिराम हेम्रम,इउपिपिएल सावथाल आइजो गांखंनि मिरु सोद्रोमा माटिलदा मुर्मु, इउपिपिएलनि नेहाथारि उइलसन हाजदाजों  लोगोसेयै गोबां सावथाल हारिनि मेलेमजिबि सुबुंफोरा बाहागो लायो ৷ दिनैनि बे सावराय मेला आदिबासिफोरनि गेजेराव मोनसे गोख्रों सोलायनाय लाबोगोन होननानै  मिजिं खालामदों राजखान्थि बिजिरगिरिफोरा ৷